Document ID: 32014D0748

KOMISJONI OTSUS,
28. oktoober 2014,
meetme kohta, mida Saksamaa on võtnud vastavalt nõukogu direktiivi 89/686/EMÜ artiklile 7, millega keelatakse FHA, FHB ja FSmS tüüpi tuletõrjujate turvarakmete turulelaskmine
(teatavaks tehtud numbri C(2014) 7757 all)
(2014/748/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 21. detsembri 1989. aasta direktiivi 89/686/EMÜ isikukaitsevahendeid käsitlevate liikmesriikide õigusaktide ühtlustamise kohta, (1) eriti selle artiklit 7,
ning arvestades järgmist:
(1)
2013. aasta augustis teatasid Saksamaa ametiasutused komisjonile meetmest, millega keelatakse lasta turule FHA, FHB ja FSmS tüüpi tuletõrjujate turvarakmeid, mille on tootnud Dietrich&Co. GmbH, Rossauer Strasse 49a, 09661 Rossau, OT Seifersbach (Saksamaa). Tooted kandsid CE-märgist vastavalt direktiivile 89/686/EMÜ ning nendega oli tehtud katsetusi ja tüübihindamisi kooskõlas ühtlustatud standardiga EN 358:1999 „Tööasendi- ja kõrgelt kukkumise isikukaitsevahendid - Tööasendi- ja kinnitustoerihmad ning tööasendi kaelarihmad”.
(2)
Tuletõrjujate turvarakmed on liigitatud III kategooria isikukaitsevahendiks. Seda liiki isikukaitsevahendile, mis on ette nähtud kaitseks eluohtlikus olukorras või tõsiste ja pöördumatute tervisekahjustuste eest, mille otsest mõju ei ole kasutajad tootja hinnangul suutelised õigel ajal mõistma, peab tootja tellitud teavitatud asutus tegema EÜ tüübikinnitusuuringu ja EÜ kvaliteedikontrolli.
(3)
Saksamaa ametiasutuste korraldatud auditi käigus eespool nimetatud tootja tootmisettevõttes selgus, et FHA, FHB ja FSmS tüüpi tuletõrjujate turvarakmete esitatud tüübikinnitustunnistused ei ole kehtivad, kuna osa seadmest, nimelt rihma materjal, oli asendatud, samal ajal kui EÜ tüübikinnituse kontroll oli seotud üksnes katsetamiseks esitatud ühikutega. Seetõttu ei ole täidetud järgmised direktiivi 89/686/EMÜ nõuded:
-
artikli 8 lõige 2 (EÜ tüübihindamine): tooted ei olnud identsed näidistega, mille kohta EÜ tüübihindamistõend väljastati;
-
artikkel 12 (EÜ vastavusavaldus): vastavusavaldus ei olnud kehtiv, kuna viidati artikli 11 kohasele kvaliteedikontrollile, mida aga ei tehtud;
-
artikli 13 lõige 1 (EÜ märk): registreeritud kontrolliasutuse tunnusnumber DEKRA EXAM (NB 0158) oli valesti kasutatud, kuna kvaliteedikontrolli ei tehtud.
(4)
Lisaks ei vastanud tüübi FHB tuletõrjujate turvarakmed ühtlustatud standardi EN 358:1999 punktile 4.2.1, mis käsitleb staatilist tugevust, ja seega põhiliste tervisekaitse- ja ohutusnõuete punktile nr 1.3.2 „Kergus ja konstruktsiooni tugevus”, mis on sätestatud direktiivi 89/686/EMÜ II lisas. Dietrich&Co. GmbH toodetud tuletõrjujate turvarakmete staatiliseks tugevuseks mõõdeti 7,2 kN - 9,4 kN, standardis nõutud vähemalt 15 kN asemel.
(5)
Komisjon kirjutas tootjale ning kutsus teda üles edastama oma tähelepanekud Saksamaa ametiasutuste võetud meetmete kohta.
(6)
22. oktoobril 2013 teatasid Saksamaa ametiasutused komisjonile meetme tulemustest. Tootja esitatud dokumentide alusel on Saksamaa ametiasutused tuvastanud, et direktiivi 89/686/EMÜ nõuete täitmata jätmine puudutas üksnes 2011. ja 2012. aasta toodangut. Tootja on võtnud parandusmeetmeid ja alates 2013. aasta algusest on tootmine kõnealuse direktiiviga kooskõlas. Tootja Dietrich & Co korraldas vabatahtliku toote tagasinõudmise, mis hõlmas järgmisi tüübi FHB tuletõrjujate turvarakmeid:
-
seerianumbriga 0439-0738, toodetud aastal 2011;
-
seerianumbriga 0739-1078, toodetud aastal 2012.
(7)
Tuginedes olemasolevatele dokumentidele, esitatud märkustele ja asjaomaste poolte võetud meetmetele, leiab komisjon, et 2011. ja 2012. aastal toodetud FHA, FHB ja FSmS tüüpi tuletõrjujate turvarakmed ei vasta ühtlustatud standardi EN 358:1999 punktile 4.2.1, millele osutatakse direktiivi 89/686/EMÜ II lisas sätestatud põhiliste tervisekaitse- ja ohutusnõuete punktis 1.3.2 „Kergus ja konstruktsiooni tugevus”. Saksamaa ametiasutuste väitel on tootja juba võtnud kõik vajalikud meetmed, et kõrvaldada nõuetele mittevastavad tooted turult ning parandada puudujäägid, et täita direktiivis 89/686/EMÜ sätestatud nõuded,
ON VASTU VÕTNUD KÄESOLEVA OTSUSE:
Artikkel 1
Saksamaa ametiasutuste võetud meetmed, millega keelatakse Dietrich&Co. GmbH toodetud FHA, FHB ja FSmS tüüpi tuletõrjujate turvarakmete turule laskmine, on põhjendatud.
Artikkel 2
Käesolev otsus käsitleb üksnes tooteid, mis on toodetud 2011. ja 2012. aastal.
Artikkel 3
Käesolev otsus on adresseeritud liikmesriikidele.
Brüssel, 28. oktoober 2014

Labels: 3
7
8
18